*presPressemeddelelse 27.2.2017*

**Cph Art Week 2017**

***Sound & Vision***

**25. august - 3. september 2017**

***Der er lyd på den femte udgave af den københavnske kunstuge. For i år vil Cph Art Week sammen med aktører fra hele kunstscene sætte fokus på krydsfeltet mellem lyd og billede. Så når efterårets kunstsæson skydes i gang med kunstugen i slutningen af august bliver det med et væld af arrangementer, udstillinger, men også koncerter og musikalske performances.***

**Når lyd og billede blandes**

Under titlen *SOUND & VISION* sætter Cph Art Week fokus på de kunstneriske krydsfelter mellem lyd og billede. Kunstugen og de mange deltagende kunstinstitutioner vil se nærmere på den del af samtidskunsten, der integrerer lyd og musik som konkret kunstnerisk materiale, men også på de kunstnere, som finder inspiration i deres billedskabelse gennem lyd- og musikuniverser. Programmet vil både finde inspiration i de naturlige og menneskeskabte lyde, det analoge og digitale, det konceptuelle og det populære, det støjende, melodiøse og poetiske. *SOUND & VISION* undersøger, hvordan vi gennem kunstens sammensætninger af billede, lyd og musik skaber og fortolker vor tids kulturelle og sociale identiteter.

**Årets bykunstner**

Byen får igen i år sin egen kunstner, når den internationalt anerkendte komet af en multimedie- og performancekunstner Nástio Mosquito (født 1981, Angola) inviteres som årets “bykunstner”. Gennem ti dage vil han igennem installationer, performances og interventioner overraske og udfordre byens borgere og besøgende. Med sine karismatiske og provokerende performances, videoer, musik og poesi er Mosquito en rå ny stemme i samtidskunsten, og det er første gang han præsenteres på dansk grund.

**ArtBar vender tilbage**

Sidste år introducerede Cph Art Week kunstbar-konceptet ArtBar sammen med Copenhagen Contemporary på Papirøen med stor succes. I 2017 vender ArtBar derfor tilbage som et socialt mødested med gratis kunstnerisk indhold. Hver aften under kunstugen præsenteres to kunstnere, der arbejder i feltet mellem lydkunst og performance. Igen i år vil ArtBar finde sted på Copenhagen Contemporary.

**Kunst i byen**

En af Cph Art Weeks kendetegn er blevet kunst i det offentlige rum med værker og performances til lands, til vands og under jorden. I år vil man derfor kunne opleve værker i nogle af de transportmidler, som københavnerne benytter sig mest af: metroen og busserne. I metroen udvikles stedsspecifikke værker sammen med blandt andet DIAS-Digital Interactive Art Space. Og på udvalgte busruter vil den danske kunstner Ursula Nistrup skabe en ny version af værket *Duett after Francis Alÿs, Venice* (2011)- et lydbaseret videoværk og en live performance, oprindeligt opført og filmet i Venedigs labyrintiske gader. Værket vil samtidigt kunne downloades på en app.

Cph Art Week åbner torsdag d. 24. aug. og skydes i gang med et stort åbningsarrangement på Vega og slutter af d. 3. september med blandt andet CODE Art Fair og CHART ART FAIR.

Cph Art Week er initieret og arrangeret af web-kunstmagasinet Kunsten.nu

For pressefotos mv. kontakt presseansvarlig Anne Riber på presse@kunsten.nu eller på tlf: 40 89 42 24.

For mere information kontakt festivalleder Pernille Sander, pernille@kunsten.nu

**Om Cph Art Week**

Cph Art Week er etableret af web-kunstmagasinet Kunsten.nu i 2013 og er en begivenhed, der samler og formidler på tværs af hele den danske kunstscene. Formålet er at stadfæste København som en metropol for samtidskunst af høj kvalitet med plads til både de brede og de smalle kunstneriske aktiviteter og gøre den samlede scene tilgængelig på en interessant måde for et bredt publikum. Ønsket er at give publikum, kuratorer, kunstfaglige og kunstnere et indblik i, hvad der rør sig på scenen lige nu og samtidig at være med til at udvikle nye samarbejdsstrategier imellem de meget forskelligartede institutioner, som kunstscenen rummer.